Title: 2
Author: Kliment
Last saved by: User
Company: MV SR

Predkladacia správa

	Strategický plán boja proti korupcii v Slovenskej republike (ďalej len „strategický plán“) sa predkladá na rokovanie vlády Slovenskej republiky na základe úlohy B.1. uznesenia vlády Slovenskej republiky č. 892 z 15. decembra 2010 k návrhu Plánu práce vlády Slovenskej republiky na rok 2011 a uznesenia vlády Slovenskej republiky č. 893 z 15. decembra 2010 k  návrhu Plánu práce vlády SR na V. volebné obdobie. Boj proti korupcii zaradila vláda Slovenskej republiky 
v Programovom vyhlásení vlády Slovenskej republiky medzi svoje hlavné priority.

Strategický plán vypracovalo Ministerstvo vnútra Slovenskej republiky v spolupráci 
so sekciou kontroly a boja proti korupcii Úradu vlády Slovenskej republiky. Podkladom pre jeho spracovanie bol materiál „Boj proti korupcii v Slovenskej republike – Aktualizácia Národného programu boja proti korupcii“, schválený 24. mája 2011 členmi Pracovnej skupiny expertov 
pre aktualizáciu Národného programu boja proti korupcii Slovenskej republiky. 

Strategický plán charakterizuje a definuje oblasti najčastejšieho výskytu trestnej činnosti korupcie, poskytuje stručný prehľad protikorupčných aktivít vlády Slovenskej republiky, štátnych inštitúcií, činnosť mimovládnych organizácií, analyzuje trestnoprávnu úpravu korupcie v Slovenskej republike a identifikuje oblasti, ktoré je potrebné rozpracovať na podmienky jednotlivých rezortov a inštitúcií, s cieľom stanovenia konkrétnych úloh a termínov ich plnenia. 

Strategický plán boja proti korupcii v Slovenskej republike nahrádza Národný program boja proti korupcii Slovenskej republiky.

Materiál prešiel medzirezortným pripomienkovým konaním. Všetky opodstatnené pripomienky boli do materiálu zapracované. Materiál sa predkladá na rokovanie vlády Slovenskej republiky bez rozporov.

Dňa 8. augusta 2011 bol materiál prerokovaný v Hospodárskej a sociálnej rade Slovenskej republiky, ktorá odporúča materiál na ďalšie konanie.